Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 772/1999 για την επιβολή οριστικού δασμού αντιντάμπινγκ και αντισταθμιστικού δασμού στις εισαγωγές σολομού Ατλαντικού εκτροφής, καταγωγής Νορβηγίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με τον κανονισμό (ΕΚ) αριθ. 772/1999, όπως τροποποιήθηκε τελευταία με τον κανονισμό (ΕΚ) αριθ. 322/2002, το Συμβούλιο επέβαλε οριστικούς δασμούς αντιντάμπινγκ και αντισταθμιστικούς δασμούς στις εισαγωγές σολομού Ατλαντικού εκτροφής και καταγωγής Νορβηγίας, με εξαίρεση τις περιπτώσεις στις οποίες το εν λόγω προϊόν εξάγεται από έναν από τους νορβηγούς εξαγωγείς, των οποίων τις αναλήψεις υποχρεώσεων ως προς τις τιμές αποδέχτηκε η Επιτροπή με την απόφαση 97/634/EΚ, όπως τροποποιήθηκε τελευταία με την απόφαση 2002/157/ΕΚ. Οι εταιρείες αυτές απαριθμούνται στο παράρτημα της προαναφερθείσας απόφασης.

2. Σύμφωνα με τους όρους υπό τους οποίους αναλήφθηκαν οι υποχρεώσεις ως προς τις τιμές, οι εταιρίες οφείλουν να μην πωλούν το σχετικό προϊόν σε τιμές χαμηλότερες από ένα ελάχιστο όριο και να υποβάλουν, εντός προθεσμίας, τριμηνιαίες εκθέσεις σχετικά με το σύνολο των πωλήσεών τους για το εν λόγω προϊόν προς την Ευρωπαϊκή Κοινότητα. Οι εταιρίες οι οποίες έχουν αναλάβει υποχρεώσεις ως προς τις τιμές, οφείλουν, εφόσον το ζητήσει η Επιτροπή, να υποβάλουν κάθε πληροφορία που θεωρείται αναγκαία για την παρακολούθηση των αναλήψεων υποχρεώσεων.

3. Δέκα από αυτές τις νορβηγικές εταιρίες δεν έχουν ωστόσο τηρήσει τους όρους των αναλήψεων υποχρεώσεων και, κατά συνέπεια (μαζί με τις αναλήψεις υποχρεώσεων μιας συνδεόμενης νορβηγικής εταιρίας), η Επιτροπή ανακαλεί τη αποδοχή των αναλήψεων υποχρεώσεων. Ως εκ τούτου, πρέπει να επιβληθούν εις βάρος των συγκεκριμένων ένδεκα εταιρειών οριστικοί δασμοί αντιντάμπινγκ και αντισταθμιστικοί δασμοί.

4. Επίσης, επτά άλλες νορβηγικές εταιρείες ισχυρίστηκαν ότι είναι "νέοι εξαγωγείς" κατά την έννοια των βασικών κανονισμών αντιντάμπινγκ και αντεπιδοτήσεων και πρότειναν την ανάληψη υποχρεώσεων. Αφού ερευνήθηκε το ζήτημα, διαπιστώθηκε ότι οι αιτούντες πληρούσαν τις προϋποθέσεις για να θεωρηθούν νέοι εξαγωγείς. Κατά συνέπεια, κρίθηκαν ικανοποιητικές οι αναλήψεις υποχρεώσεων και έγιναν αποδεκτές από την Επιτροπή.

5. Μετά την αναδιοργάνωση των ομίλων των εταιριών τους, τέσσερις νορβηγοί εξαγωγείς ζήτησαν την αντικατάσταση της ονομασίας τους με αυτήν των σχετικών εταιριών του καταλόγου των εταιριών, των οποίων οι αναλήψεις υποχρεώσεων έγιναν αποδεκτές. Οι αιτήσεις εξετάστηκαν και κρίθηκε ότι είναι όλες αποδεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ ή των επιδοτήσεων, ούτε οι αλλαγές αυτές επηρεάζουν το σκεπτικό στο οποίο βασίστηκε η αποδοχή της ανάληψης υποχρέωσης.

6. Λαμβάνοντας υπ' όψη όλα τα προαναφερθέντα, είναι αναγκαίο να τροποποιηθεί ο κατάλογος των εταιρειών, του παραρτήματος του κανονισμού (EΚ) αριθ. 772/1999, οι οποίες επωφελούνται απαλλαγής δασμών αντιντάμπινγκ και αντισταθμιστικών δασμών.

7. Παράλληλα, η Επιτροπή τροποποιεί το παράρτημα της απόφασης 97/634/EΚ στο οποίο απαριθμούνται οι εταιρείες των οποίων οι αναλήψεις υποχρεώσεων έχουν γίνει αποδεκτές.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (EΚ) αριθ. 772/1999 για την επιβολή οριστικού δασμού αντιντάμπινγκ και αντισταθμιστικού δασμού στις εισαγωγές σολομού Ατλαντικού εκτροφής, καταγωγής Νορβηγίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 8,

[1] EE L 56, 6.3.1996, σ. 1. Κανονισμός όπως τροποποιήθηκε τελευταία από τον Κανονισμό (ΕΚ) αριθ. 2238/2000, ΕΕ L 257, 11.10.2000, σ. 2.

τον κανονισμό (EΚ) αριθ. 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [2], και ιδίως το άρθρο 13,

[2] EE L 288, 21.10.1997, σ. 1.

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Στις 31 Αυγούστου 1996, η Επιτροπή ανήγγειλε, με δύο χωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ [3] και διαδικασίας κατά των επιδοτήσεων [4] όσον αφορά τις εισαγωγές σολομού Ατλαντικού εκτροφής (το "υπό εξέταση προϊόν"), καταγωγής Νορβηγίας.

[3] ΕΕ C 253, 31.8.1996, σ. 18.

[4] ΕΕ C 253, 31.8.1996, σ. 20.

(2) Αυτές οι διαδικασίες κατέληξαν στην επιβολή δασμών αντιντάμπινγκ και αντισταθμιστικών δασμών, δυνάμει των κανονισμών του Συμβουλίου (ΕΚ) αριθ. 1890/97 [5] και 1891/97 [6], τον Σεπτέμβριο του 1997 για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων.

[5] EE L 267, 30.9.1997, σ. 1.

[6] EE L 267, 30.9.1997, σ. 19.

(3) Παράλληλα, με την απόφαση 97/634/EΚ [7], η Επιτροπή απεδέχθη τις αναλήψεις υποχρεώσεων 190 Νορβηγών εξαγωγέων, και οι εισαγωγές του εν λόγω προϊόντος που εξήγαν οι εταιρείες αυτές στην Κοινότητα, απαλλάχθηκαν από τους εν λόγω δασμούς αντιντάμπινγκ και αντισταθμιστικούς δασμούς.

[7] EE L 267, 30.9.1997, σ. 81. Απόφαση όπως τροποποιήθηκε τελευταία από την απόφαση 2002/157/EΚ, ΕΕ L 51, 22.2.2002, σ.32.

(4) Δεδομένου ότι αναθεωρήθηκε μεταγενέστερα η μορφή των δασμών, οι κανονισμοί (ΕΚ) αριθ. 1890/97 και 1891/97 αντικαταστάθηκαν από τον κανονισμό (ΕΚ) αριθ. 772/1999 [8].

[8] EE L 101, 16.4.1999, σ. 1 Κανονισμός όπως τροποποιήθηκε τελευταία από τον Κανονισμό (ΕΚ) αριθ. 322/2002, ΕΕ L 51, 22.2.2002, σ. 1.

(5) Κατόπιν ενδείξεων σύμφωνα με τις οποίες τα ισχύοντα μέτρα δεν θα επιτύχουν τα επιδιωκόμενα αποτελέσματα, κινήθηκε ενδιάμεση επανεξέταση των μέτρων [9], το Φεβρουάριο 2002, δυνάμει του άρθρου 11, παράγραφος 3 του κανονισμού (ΕΚ) αριθ. 384/96 του Συμβουλίου ("βασικός κανονισμός αντιντάμπινγκ") και του άρθρου 19, παράγραφος 1 του κανονισμού (ΕΚ) αριθ. 2026/97 του Συμβουλίου ("βασικός κανονισμός αντεπιδοτήσεων").

[9] ΕΕ C 53, 28.2.2002, σ. 10.

(6) Η Επιτροπή, έχοντας λόγους να υποψιάζεται ότι ορισμένες εταιρίες δεν τηρούσαν τους όρους των αναλήψεων υποχρεώσεών τους, κατά τον κανονισμό (EΚ) αριθ. 452/2002 [10] ("κανονισμός καταγραφής") και δυνάμει του άρθρου 14 παράγραφος 5 του βασικού κανονισμού αντιντάμπινγκ και του άρθρου 16 παράγραφος 4 του βασικού κανονισμού αντεπιδοτήσεων, πραγματοποίησε εισαγωγές από όλες τις νορβηγικές εταιρίες που είχαν προτείνει αναλήψεις υποχρεώσεων με την επιφύλαξη καταγραφής. Η περίοδος κατά την οποία είναι δυνατή η εφαρμογή του κανονισμού καταγραφής παρατάθηκε για περαιτέρω περίοδο με τον κανονισμό (EΚ) αριθ.1008/2002 [11]. Τούτο σημαίνει ότι σε περίπτωση διαπίστωσης παραβίασης ή ανάκλησης της ανάληψης υποχρέωσης, μπορούν να εισπραχθούν δασμοί με αναδρομική ισχύ επί των προϊόντων που έχουν τεθεί σε ελεύθερη κυκλοφορία στην Κοινότητα, αρχής γενομένης από την ημερομηνία της παραβίασης ή της ανάκλησης της ανάληψης υποχρέωσης.

[10] EE L 72, 14.3.2002, σ. 7.

[11] EE L 153, 13.6.2002, σ. 9.

Β. ΜΗ ΤΗΡΗΣΗ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ

(7) Οι αναλήψεις υποχρεώσεων που προτάθηκαν από τις νορβηγικές εταιρείες, τις υποχρεώνουν, μεταξύ άλλων, να εξάγουν το υπό εξέταση προϊόν στην Κοινότητα σε ελάχιστα επίπεδα τιμών εισαγωγής ("ΕΕΤ"), τα οποία καθορίζονται στην ανάληψη υποχρέωσης, ή πάνω απ' αυτά. Τα εν λόγω ΕΕΤ, τα οποία εξουδετερώνουν τις ζημιογόνες επιπτώσεις του ντάμπινγκ, εφαρμόζονται σε διαφορετικές "παρουσιάσεις" ή κατηγορίες σολομού (π.χ. "παρουσίαση β - ψάρι απεντερωμένο, με κεφάλι").

(8) Ακόμη, οι εταιρείες είναι υποχρεωμένες να παρέχουν στην Επιτροπή τακτικά και λεπτομερή στοιχεία σχετικά με τις πωλήσεις τους στην Κοινότητα (ή τη μεταπώληση από συνδεδεμένα μέρη στην Κοινότητα) του υπό εξέταση προϊόντος, υπό μορφή περιοδικών εκθέσεων. Σύμφωνα με τη ρήτρα Ε.10 των αναλήψεων υποχρεώσεων, οι εκθέσεις αυτές πρέπει να παραληφθούν από την Επιτροπή το αργότερο εντός 30 ημερών μετά τη λήξη της εν λόγω περιόδου.

(9) Κατά τη διάρκεια σειράς επισκέψεων το 2001 στις εγκαταστάσεις πολλών νορβηγικών εταιριών με αναλήψεις υποχρεώσεων, για την επαλήθευση των στοιχείων που δόθηκαν σε παρόμοιες εκθέσεις περί πωλήσεων, και κατόπιν εξέτασης των εκθέσεων περί πωλήσεων που υποβλήθηκαν, διαπιστώθηκε ότι τέσσερις εταιρίες παραβίασαν τις αναλήψεις υποχρεώσεων, προβαίνοντας σε πωλήσεις του υπό εξέταση προϊόντος, κατά σταθμισμένο μέσο όρο, σε τιμές κάτω του ΕΕΤ σε ότι αφορά την παρουσίαση του υπό εξέταση σολομού. Επί πλέον, ακόμη πέντε εταιρίες είτε δεν είχαν υποβάλει εκθέσεις περί πωλήσεων για διάφορα τρίμηνα ή τις υπέβαλαν με καθυστέρηση. Ακόμη ένα μέρος που είχε προτείνει ανάληψη υποχρέωσης, δεν παρείχε τις πληροφορίες που ζήτησε η Επιτροπή και οι οποίες κρίθηκαν αναγκαίες για την αποτελεσματική παρακολούθηση του συστήματος των αναλήψεων υποχρεώσεων (όπως έπραξε μια εταιρία η οποία ήταν επίσης μια από τις τέσσερις εταιρίες που παραβίασαν τις τιμές). Στην απόφαση 2002/ [12]....της Επιτροπής παρατίθεται λεπτομερώς η φύση των παραβιάσεων που διαπιστώθηκαν.

[12] ΕΕ L ...., ....., σ. .......

(10) Λόγω των παραβιάσεων που διαπιστώθηκαν, η Επιτροπή, με την απόφαση 2002/....., ανακάλεσε την αποδοχή όλων των αναλήψεων υποχρεώσεων που πρότειναν η Nordic Group ASA (UT αριθ 1/111, Συμπληρωματικός κωδικός Taric 8217), η Norexport A/S (UT αριθ. 1/113, Συμπληρωματικός κωδικός Taric 8223), η Nor-Fa Fish AS (UT αριθ. 1/191, Συμπληρωματικός κωδικός Taric 8102), η Norfra Eksport A/S (UT αριθ. 1/116, Συμπληρωματικός κωδικός Taric 8229), η Kr Kleiven & Co A/S (UT αριθ. 1/80, Συμπληρωματικός κωδικός Taric 8182), η Seaco A/S (UT αριθ. 1/157, Συμπληρωματικός κωδικός Taric 8268), η Mesan Holding AS (UT αριθ. 1/194, Συμπληρωματικός κωδικός Taric A034), η Johan J. Helland A/S (UT αριθ. 1/77, Συμπληρωματικός κωδικός Taric 8179), η Sangoltgruppa A/S (UT αριθ. 1/151, Συμπληρωματικός κωδικός Taric 8262) και η Oskar Einar Rydbeck (UT αριθ. 1/198, Συμπληρωματικός κωδικός Taric A050).

(11) Παρομοίως, ανακλήθηκε επίσης η αποδοχή αναλήψεως υποχρεώσεων που πρότεινε εταιρία συνδεόμενη με την Nordic Group ASA, κυρίως η Northern Seafood A/S (UT αριθ. 1/121 Συμπληρωματικός κωδικός Taric 8307), λόγω του κινδύνου αποφυγής της ανάληψης υποχρέωσης από την τελευταία αυτή εταιρία, που εξάγει προϊόντα της Nordic Group ASA.

(12) Ως εκ τούτου, πρέπει να επιβληθούν αμέσως εις βάρος όλων των εταιριών αυτών οριστικοί δασμοί αντιντάμπινγκ και αντεπιδοτήσεων.

Γ. ΝΕΟΙ ΕΞΑΓΩΓΕΙΣ ΚΑΙ ΑΛΛΑΓΕΣ ΕΠΩΝΥΜΙΑΣ

(13) Επτά νορβηγικές εταιρίες, η Athena Seafoods AS, η Norsk Havfisk A/S, η Rode Vis AS, η Seaborn AS, η Triton AS, η Nordlaks Produkter AS και η Codfarms AS ισχυρίστηκαν ότι είναι "νέοι εξαγωγείς" κατά την έννοια του άρθρου 2 του κανονισμού (EΚ) αριθ. 772/1999 από κοινού με το άρθρο 11 παράγραφος 4 του βασικού κανονισμού ΑΝ και το άρθρο 20 του βασικού κανονισμού ΑΕ και πρότειναν αναλήψεις υποχρεώσεων. Αφού ερευνήθηκε το θέμα, διαπιστώθηκε ότι οι αιτούντες πληρούσαν τις προϋποθέσεις για να θεωρηθούν νέοι εξαγωγείς και, επομένως, η Επιτροπή απεδέχθη τις αναλήψεις υποχρεώσεων που προτάθηκαν. Συνεπώς, πρέπει να επεκταθεί στις εν λόγω εταιρίες η απαλλαγή από δασμούς αντιντάμπινγκ και αντισταθμιστικούς δασμούς.

(14) Άλλοι τέσσερις νορβηγοί εξαγωγείς με ανάληψη υποχρέωσης, πληροφόρησαν την Επιτροπή ότι έγινε αναδιοργάνωση του ομίλου εταιρειών στον οποίον ανήκαν και ότι υπεύθυνη για τις εξαγωγές προς την Κοινότητα ήταν πλέον μια άλλη εταιρεία από κάθε όμιλο. Συνεπώς, οι εταιρίες ζήτησαν την αντικατάσταση της επωνυμίας τους στον κατάλογο των εταιριών, των οποίων οι προτάσεις ανάληψης υποχρεώσεων είναι αποδεκτές στο παράρτημα της απόφασης 97/634/ΕΚ και στον κατάλογο των εταιρειών που επωφελούνται απαλλαγής του δασμού αντιντάμπινγκ και αντισταθμιστικών δασμών στο παράρτημα του κανονισμού (EΚ) αριθ. 772/1999.

(15) Η Επιτροπή, κατόπιν εξέτασης, θεωρεί ότι όλες οι αιτήσεις είναι αποδεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ ούτε οι αλλαγές αυτές επηρεάζουν το σκεπτικό στο οποίο βασίστηκε η αποδοχή της ανάληψης υποχρέωσης.

Δ. ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 772/1999

(16) Με βάση τα ανωτέρω, πρέπει να τροποποιηθεί ανάλογα το παράρτημα του κανονισμού (ΕΚ) αριθ. 772/1999, στο οποίο απαριθμούνται οι εταιρείες που απαλλάσσονται από δασμούς αντιντάμπινγκ και αντισταθμιστικούς δασμούς.

Ε. ΑΝΑΔΡΟΜΙΚΗ ΕΙΣΠΡΑΞΗ ΔΑΣΜΩΝ

(17) όπως αναφέρθηκε προηγουμένως, οι εισαγωγές του υπό εξέταση προϊόντος πρέπει επί του παρόντος να καταγράφονται από τις τελωνειακές αρχές, καθιστώντας επομένως δυνατή την αναδρομική είσπραξη των δασμών αντιντάμπινγκ και των δασμών αντεπιδοτήσεων σε περίπτωση παραβίασης ή ανάκλησης των αναλήψεων υποχρεώσεων.

(18) Ωστόσο, επειδή οι παραβιάσεις των αναλήψεων υποχρεώσεων από διάφορες εταιρίες έγιναν πριν από τη δημοσίευση του κανονισμού καταγραφής (και εντοπίστηκαν από την Επιτροπή, και η τελική σχετική κοινολόγηση προς τις ενδιαφερόμενες εταιρίες έγινε επίσης πριν την δημοσίευση του κανονισμού καταγραφής), αποφασίστηκε να μην επιβληθούν αναδρομικά δασμοί στην συγκεκριμένη περίπτωση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 772/1999 αντικαθίσταται από το παράρτημα του παρόντος κανονισμού.

Άρθρο 2

1. (α) Επιβάλλονται οριστικοί αντισταθμιστικοί δασμοί και δασμοί αντιντάμπινγκ στις εισαγωγές σολομού Ατλαντικού εκτροφής (άλλου πέραν του αγρίου) που υπάγονται στους κωδικούς ΣΟ ex 0302 12 00 (Κωδικοί Taric: 0302 12 00*21, 0302 12 00*22, 0302 12 00*23 και 0302 12 00*29), ex 0303 22 00 (Κωδικοί Taric: 0303 22 00*21, 0303 22 00*22, 0303 22 00*23 και 0303 22 00*29), ex 0304 10 13 (Κωδικοί Taric: 0304 10 13*21 και 0304 10 13*29) και ex 0304 20 13 (Κωδικοί Taric: 0304 20 13*21 και 0304 20 13*29) καταγωγής Νορβηγίας και οι οποίοι εξάγονται από την Nordic Group ASA, την Northern Seafood A/S, την Norexport A/S, την Nor-Fa Fish AS, την Norfra Eksport A/S, την Sangoltgruppa A/S, την Kr Kleiven & Co A/S, την Seaco A/S, την Mesan Holding AS, την Johan J. Helland A/S και την Oskar Einar Rydbeck.

(β) Οι δασμοί αυτοί δεν εφαρμόζονται στον άγριο σολομό Ατλαντικού (κωδικοί Taric: 0302 12 00*11, 0304 10 13*11, 0303 22 00*11 και 0304 20 13*11). Προς το σκοπό του παρόντος κανονισμού, ως άγριος σολομός νοείται ο σολομός για τον οποίο οι αρμόδιες αρχές των κρατών μελών εκφόρτωσης διαπιστώνουν, βάσει όλων των τελωνειακών και μεταφορικών εγγράφων που πρέπει να προσκομίζουν τα ενδιαφερόμενα μέρη, ότι έχει αλιευθεί στην ανοικτή θάλασσα.

2. (α) Ο αντισταθμιστικός δασμός που επιβάλλεται στην τιμή "ελεύθερο στα σύνορα της Κοινότητας", πριν από τον εκτελωνισμό, ορίζεται σε 3,8%.

(β) Ο δασμός αντιντάμπινγκ που επιβάλλεται στην καθαρή τιμή "ελεύθερο στα σύνορα της Κοινότητας", πριν από τον εκτελωνισμό, ορίζεται σε 0,32 EUR/kg καθαρού βάρους προϊόντος. Ωστόσο, αν η τιμή "ελεύθερο στα σύνορα της Κοινότητας", συμπεριλαμβανομένων των αντισταθμιστικών δασμών και των δασμών αντιντάμπινγκ, είναι χαμηλότερη από την αντίστοιχη ελάχιστη τιμή που καθορίζεται στην παράγραφο 3, ο δασμός αντιντάμπινγκ που πρέπει να εισπραχθεί ισούται με τη διαφορά μεταξύ της ελάχιστης αυτής τιμής και της τιμής "ελεύθερο στα σύνορα της Κοινότητας", συμπεριλαμβανομένου του αντισταθμιστικού δασμού.

3. Προς το σκοπό της παραγράφου 2, οι ακόλουθες ελάχιστες τιμές εφαρμόζονται ανά χιλιόγραμμο καθαρού βάρους του προϊόντος:

>ΘΕΣΗ ΠIΝΑΚΑ>

Άρθρο 3

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

Κατάλογος εταιρειών των οποίων οι αναλήψεις υποχρεώσεων έγιναν αποδεκτές και οι οποίες συνεπώς απαλλάσσονται απο οριστικούς δασμούς αντιντάμπινγκ και αντισταθμιστικούς δασμούς

>ΘΕΣΗ ΠIΝΑΚΑ>